google/wiki40b huggingface dataset:
Laurence Olivier

Karriere

I 1920, da han var 15 år, kom Olivier inn på en sceneskole i London. På 1920-tallet hadde han engasjement ved forskjellige scener i London. I 1922 gjorde Olivier sin scenedebut i Stratford-upon-Avon i William Shakespeares Troll kan temmes. 
I første del av 1930-årene var han i USA, der han viet seg til såvel teater som film. Olivier medvirket deretter i britiske filmer som As You Like It (1936) og i den historiske filmen Lady X's skilsmisse (1938). 
I 1940 fikk Olivier sitt gjennombrudd med Alfred Hitchcocks første amerikanske film, Rebecca, der hans motspiller var Joan Fontaine. I Lady Hamilton spilte han mot Vivien Leigh. I 1944 kom Oliviers merkeligste og mest fremgangsrike film, Shakespeares Henrik V i technicolor og han var her både regissør, produsent og skuespiller. Han ble for dette belønnet med en æres-Oscar.
Omkring 1946 fortalte Vivien Leigh Laurence Olivier at hun ikke lengre elsket ham, men at hennes følelser for ham var som til en bror. Olivier tok dette hardt. Det han da ikke visste eller forstod, var at dette ble starten på Leighs bipolare lidelse, som kom til å sakte ødelegge hennes liv og karriere.
I 1947 ble Olivier adlet. Han ble ansett å beherske teaterets og filmens uttrykksmiddel; ikke minst en forbilledlig språkbehandling og en perfekt diksjon forent med en dypt rotfestet følelse for gammel engelsk teatertradisjon. Oliviers tolkninger av Shakespeare var nydannende og skulle bli legendariske. I 1948 gjorde han et forsøk på å overføre Hamlet til film og vant Oscar for beste mannlige hovedrolle for tittelrollen i filmen.
Olivier fikk en stjerne på Hollywood Walk of Fame i 1960. Han ble belønnet med enda en æres-Oscar i 1979 og en Cecil B. DeMille Award i 1983. I 1999 ble Olivier kåret til tidenes 14. største mannlige filmlegende av Det amerikanske filminstituttet.

Privatliv

Laurence Olivier inngikk tre ekteskap: med Jill Esmond 1930–1940 (sønnen Tarquin Olivier), Vivien Leigh 1940–1960 (ingen barn) og Joan Plowright fra 1961 til sin død i 1989 (sønnen Richard Olivier og de to døtrene Julie Kate Olivier og Tamsin Olivier).
Hispellinus

Utseende

Nokså små (2,7 - 6,4 millimeter), avlange, svarte bladbiller. Gruppen er lett å kjenne på at oversiden er dekket av lange, skarpe pigger, artene kan minne om bittesmå piggsvin. Dekkvingene har ca. 20 middels lange pigger langs sidekanten, pronotum har to par lange pigger på hver side. Antennene er 11-leddete, ganske tynne, rundt halve kroppslengden. Dekkvingene er jevnbrede med åtte punktrader.

Levevis

Både larver og voksne lever på planter og eter fra dem. Artene lever på gress inkludert ris, bambus og sukkerrør.

Utbredelse

Slekten er vidt utbredt i alle varme deler av den Gamle verden.
Alderspensjon

Alderspensjon i Norge

I Norge ytes alderspensjon etter lov om folketrygd til personer over 67 år. Pensjonsordningen er en viktig del av det norske velferdssystemet. Med en pensjonsalder på 67 år har Norge høyere pensjonsalder enn mange andre land, men det norske pensjonssystemet regnes i alt vesentlig for å være et godt system. Dette både i forhold til sosial utjevning og fordeling mellom generasjonene.
Pensjonen beregnes etter hva man tidligere har opptjent av pensjonspoeng fra man fylte 16 år til 67 år. Beregningen foretas av NAV.
Pensjonen er delt i tre ulike deler, grunnpensjon (som alle som har vært medlem av folketrygden i 40 år får), tilleggspensjon (som beregnes etter opptjente pensjonspoeng) og forsørgingstillegg (for den som forsørger barn under 18 år eller ektefelle uten inntekter). Tilsammen utgjør dette alderspensjon.
Alle er sikret en minstepensjon selv om de aldri har opparbeidet pensjonspoeng, eller antallet pensjonspoeng er lavt. De får da et særtillegg i tillegg til ovennevnte deler av pensjonen.
Personer mellom 67 og 70 år kan ikke ha en pensjonsgivende inntekt som er større en 2 ganger folketrygdens grunnbeløp, pr. mai 2009 utgjør dette om lag kr 145 000, ved siden av 100% pensjon. Er inntekten høyere blir pensjonen redusert. Etter fylte 70 år kan man tjene ubegrenset samtidig som man mottar full alderspensjon.
Pensjonen oppreguleres årlig ved endringer i grunnbeløpet. Pensjonen er skattepliktig som annen inntekt, men trygdeavgiften er laveste sats. Utbetaling skjer månedlig den 20.
Finansieringen av pensjonen er basert på et «pay-as-you-go»-system. Det vil si at det er dagens yrkesaktive som dekker utbetalingene til dagens pensjonister. Den demografiske strukturen i Norge tilsier at det blir færre og færre yrkesaktive bak hver alderspensjonist.
Den enkelte kan selv finne ut hva alderspensjonen vil komme til å utgjøre. NAV tilbyr et beregningsprogram på sine nettsider.
Per september 2017 var det 912 000 alderspensjonister i Norge.

Ny alderspensjon

Pensjonskommisjonen har lagt frem forslag til endringer i reglene, og Stortinget vedtok våren 2009 endringer til det som ofte går under betegnelsen pensjonsreformen. Dette berører først og fremst yngre personer som vil få sin alderspensjon beregnet utelukkende etter nye regler. Lov om ny fleksibel alderspensjon innføres gradvis fra 2010.
Dragkiste

Dragkiste kalles på engelsk chest of drawers og det kan tyde på at den er utviklet gjennom at kista fikk skuffer til å trekke ut. Kistas store åpne rom ble da erstattet med skuffer som var mer praktisk for orden og oppbevaring. Dragkistene beholdt gjerne kistenes bærehåndtak på tverrendene for disse var praktiske når slike tunge møbler skulle flyttes på. Dragkister ble populære ute i Europa på 16- og 1700-tallet.
På 1700-tallet blir dragkister mer vanlige i Norge, men og fremst i bymiljøene og på flatbygdene på Østlandet. Først mot slutten av 1800-årene ser det ut til at de tradisjonelle kistene på landsbyga blir avløst av mer moderne kommoder.
Ella Arntsen

Bibliografi

Arntsen, Ella (1963). Musikkbiblioteket. Oslo: Statens bibliotektilsyn.
Tamblot

Tamblot (død i 1622 på Bohol, Filippinene), filippinsk prest som ledet oppstand mot de spanske kolonimyndigheter på Bohol på Filippinene 1621–22.
Tamblot var en bablayan (prest) i den førkristne kult som dominerte på øya Bohol før de spanske katolske misjonærers ankomst. De to første var jesuittprestene pater Juan de Torres og pater Gabriel Sanchez, som kom den 17. november 1596 over fra naboøya Cebu til Baclayon på Bohol. De etablerte seg i Baclayon og begynte raskt med forkynnelsen av kristendommen rundt om på øya. Etter få år flyttet de innover på øya til Loboc. Det var der de grunnla Bohols første katolske menighet i 1602, fulgt av en skole i 1604 (Seminario Colegio de Indios), som utdannet det lokale lederskiktets barn.
Tamblot så forfedrenes tro truet av den nye tro som de spanske jesuittene bragte med seg. Mens de fleste jesuittene var fraværende (de var i Cebu for å feire jesuittmisjonæren Frans Xavier), fikk han med seg rundt 2 000 boholanoer på en oppstand. Da nyheten om opprøret nådde Cebu sendte borgermester Don Juan de Alcarazo en militærekspedisjon over til øya. Den 1. januar 1622 begynte en styrke bestående av 50 spanjoler og over 1 000 cebuanos sin fremrykning på øya. I slaget som fulgte, utkjempet under et voldsomt skybrudd ved Malabago nær Cortes, ble borgermesteren såret og spanjolenes styrker tvunget til retrett. Seks måneder senere forsøkte de et nytt angrep, og ble igjen slått tilbake. Da lyktes det spanske snikmordere å trenge inn i Tamblots leir og drepe ham. Nå var opprøret uten leder, og det var lett for spanjolene å nedkjempe det.
Pro-Start

Pro-Start er en samling jobb-portaler i Europa hvor jobbsøkere kan registrere sin CV for å gjøre seg tilgjengelig for potensielle arbeidsgivere. Arbeidsgiver kan lyse ut ledige stillinger og/eller gjøre søk i CV-database. 
Portalen ble etablert i 2009.
Skandinavisk Cup 2016/17

Skandinavisk Cup 2016/17 i langrenn ble arrangert av FIS, og er nivået under Verdenscupen i langrenn. Sesongen startet 9. desember 2016 på Lillehammer, og ble avsluttet 5. mars 2017 i Madona.
П

Utseendeforskjell i serbisk og makedonsk

I serbisk og makedonsk har bokstaven et annerledes utseende i kursiv. I stedet for å se ut som en latinsk N, n, ser den heller ut som en latinsk U med makron, ū (se bildet til venstre). Grunnen til dette er at i serbisk brukes både det latinske og det kyrilliske alfabetet. Derfor er det vanskelig å ikke blande de to alfabetene hvis så mange bokstaver har likt utseende.
Song (stat)

Song (kinesisk: 宋國, pinyin: Sòng) var en kinesisk stat i Vår- og høstannalenes tid (770-476 f.Kr.). Dens hovedstad var Shangqiu (商丘). 
Riket ble grunnlagt i det 11. førkristne århundre, etter at hertugen av Zhou (周公) hadde slått ned Wu Geng (武庚). 
I 701 f.Kr. ledet giftemålet mellom fru Yong av Song (宋雍氏) og hertug Zhuang av Zheng, samt fangetakelsen av Zhai Zhong (祭仲), en ledende krigsherre, til at Song ble styrket.
I 651 f.Kr. døde hertug Huan av Song (宋桓公) og overlot styret til hertug Xiang av Song (宋襄公), som hersket frem til 637 f.Kr. Han ble betraktet som overherre av noen, men lyktes ikke i å opprettholde rollen. Han falt etterhvert for staten Chus tropper.
Mozi har referanser til denne staten i kapittelet «Spøkelsers åpenbare eksistens», der han nevner en rekke Vår- og høstannaler, inklusive Zhou, Yan og Qi. Songs vår- og høst-annaler er ikke blitt bevart.
I 286 f.Kr. ble Song annektert av  Qin.
Dikterfilosofen Zhuangzi og hans venn logikeren Hui Shi stammer fra Song.
Aust-Agder hjelpepleieskole

Aust-Agder hjelpepleieskole var en yrkesfaglig videregående skole som ble opprettet i Grimstad 6. mai 1963. Skolen holdt i begynnelsen til i Egra, men flyttet senere til Soltun hvor den holdt til i 5 år. I 1976 flyttet skolen inn i egen, nybygd skole med internat som lå i Dybedalsveien 11-13. Skolen endret navn i 1990 til Frivoll videregående skole.

Arkiv

Arkivet etter Aust-Agder hjelpepleierskole befinner seg på Kuben i Arendal.
Gamlebyen i Shanghai

Gamlebyen i Shanghai (kinesisk: 上海老城厢; pinyin: Shànghăi Lăo Chéngxiāng), tidligere også kjent som «Chinese city», var den gamle bykjernen i Shanghai i Kina. Dent utstrekning var tidligere markert av en forsvarsmur. Gamlebyen var administrasjonssetet for det gamle Shanghai fylke. Med etableringen av konsesjonsområdene i Shanghai ble Gamlebyen bare én av byens sentrale deler, men fortsatte i lang tid som sete for byens kinesiske administrasjon.
Bymuren ble bygd i 1554, under Mingdynastiet, for å bekytte byen mot røvertokt fra japanske sjørøvere. Den var ti meter høy og fem kilometer hele veien rundt. Det eneste stedet hvor det fremdeles finnes rester etter muren er ved Dajing Ge-paviljongen.
Det var opprinnlig seks porter over land (med veier) gjennom muren, og det var tre vannporter (over kanaler).
Inne i Gamlebyen er Bygudens tempel, i tilknytning til Yuyuan-hagen. Med unntak av to kortere avsnitt ble bymurene fjernet i 1912, og en bred ringvei ble bygd over murfundamentene og vollgraven. Sørlige del ble kalt «Zhonghua-gaten» og nordlige del «Minguo-gaten» (tilsammen blir det «Zhonghua Minguo», eller «Republikken Kina» på kinesisk. (Den nordlige delen ble i 1950 omnevnt til «Renmin-gaten» («Folkets gate»).
Dione (sommerfugl)

Utseende

Middelsstore, slanke, smalvingede sommerfugler. Forvingen har litt innsvinget ytterkant slik at de er lett sigdformet. Oversiden er oransje med mørkbrun ytterkant og spredte, mørkbrune flekker. Undersiden av forvingen er oransje i den bakerste delen, mønstret i brunt og hvitt i den fremre. Bakvingens underside er brun med mer eller mindre trekantede, skinnende hvite flekker.

Levevis

Dione-artene lever i skog (særlig tropisk regnskog) og holder seg mest oppe i trekronene. Alle har larver som lever på pasjonsblomstfamilien (Passifloraceae).

Utbredelse

Denne gruppen lever i den Neotropiske region (Sør- og Mellom-Amerika).
Slekten er utbredt fra det sørligste USA til Paraguay.
Storgata 2 (Hønefoss)

Storgata 2 i Hønefoss er et fire etasjers murbygg med mansardtak. Bygget har fasade mot Søndre torv og Storgata. Gården er lokalt også kjent som Fønixgården og Hotell Fønix, men det var Hønefoss og Opplands Privatbank som oppførte bygget i 1920.
Fra 1931 fikk banken navnet Hønefoss og Opplands Kredittbank AS, etter at den var blitt reorganisert. Banken ble siden slått sammen med Christiania Bank og Creditkasse (fra 1962) og var senere kjent som Kreditkassen og Nordea, og denne banken ligger der den dag i dag.
Hotelldriften ble startet i etasjene over bakkeplanet da bygningen var ny. I en periode hadde hotellet også en kafé i bakkeplan, men denne ble nedlagt omkring 1960. Under andre verdenskrig hadde tyskerne sitt Ortskommandantur i hotellet. Da banken ble utvidet i 1972 var det ikke lenger plass nok til hotelldriften. Hotellet ble da nedlagt.
Ekstremværet Rita

Ekstremværet Rita var et ekstremvær som rammet Norge den 19. desember 2007. Ekstremværet kom i form av et uvanlig voldsomt uvær og en storm. Ekstremvarslet for stormen Rita ble det andre som er utstedt i 2007, etter Ekstremværet Per. Ingen døde.

Forløp

Meteorologisk institutt sendte 19. desember 2007 ut varsel om ekstremværet Rita. De meldte at det fra ettermiddagen 19. desember, var ventet ekstremvær med full storm, opp mot sterk storm i Nord-Troms og Vest-Finnmark. Fjord- og kyststrøkene i Øst-Finnmark kunne også vente seg ekstremvær opp mot sterk storm. I flere dager hadde utsatte strøk i Troms og Finnmark ligget på grensen til ekstremvarsel. Et omslag fra sørvestlig til vestlig vind og at usedvanlig sterke vindstyrker føres inn over land, førte til at ekstremvarselet gikk ut onsdag 19. desember.
Observasjoner gjort 20. desember viste at Fruholmen fyr på kysten av Vest-Finnmark og Hekkingen fyr på kysten av Troms hadde de hardeste vindene. På Fruhomen fyr ble det registrert en middelvind på 60 knop eller 31 m/s. Det aller sterkeste vindkastet ble observert til 78 knop eller 40 m/s (sterk storm). Hekkingen hadde middelvind på 53 knop / 27 m/s. Kastene ble målt opp i 65 knop / 33 m/s (full storm).

Skader og konsekvenser

Alta fikk et forvarsel på ekstremværet, kvelden i forveien. Trær veltet over ende, søppeldunker ble slengt metervis, vegger falt ned, drivhus ble knust og takplater ble revet av hustakene. Samme kveld blåste takstein ned fra tak i Hammerfest og takrenner ble revet av husene i Rypefjord. På Isnestoften ble en eller flere salgsboder knust. I Honningsvåg ble det meldt om ekstremt kraftige vindkuler natt til 19. desember. En plasthall i nærheten av Skjervøybrua ble knust av vinden.
Alle fjelloverganger i Troms og Finnmark ble stengt 19. desember, bl.a E6 over Kvænangsfjellet, E6 over Sennalandet og Kvalsundbrua. Flere fergestrekninger i Troms og Nordland ble også innstilt pga uværet. Hurtigruten måtte også innstille flere reiser pga været, MS Nordkapp sendte passasjerene i land og løsnet fortøyningene fra havnen i Honningsvåg og ble liggende utenfor havnen. Flere hurtigbåtruter måtte også innstilles.
En Boeing 737 fra SAS fikk problemer under landing på Tromsø lufthavn Langnes, og kom for langt ut på kanten av rullebanen da det landet, og måtte ha assistanse. Ingen ble skadet i episoden.
Politiet meldte morgenen etter om få personskader, men at et naust og en kai ble kastet av vinden på sjøen i Tverrfjord i Øksfjord.
Posten meldte at «Rita» ville skape store forsinkelser på opptil to dager for juleposten på vei til Troms og Finnmark.
Basilique de Saint-Denis (Paris Metro)

Basilique de Saint-Denis er en stasjon på metroen i Paris.
Stasjonen betjener linje 13.
Til en ukjent

Handling

En ung kvinne sitter på et tog. Så sitter hun på hos en drosje. Handlingen avbrytes stadig av varierte scener med en liten pike på et gårdsbruk.

Medvirkende

Moldenseren Hilde Aarø spiller studenten Ane som haiker med Harald Heide-Steen jr. til Romsdalen. Ane som barn er ved Toril Brevik, hennes foreldre er Inger Heldal og Jan Hårstad og Ragnhild Michelsen er bestemor. Svein spilles av Even Rasmussen.

Produksjon

Opptakene er fra Oslo og Vestnes i Romsdal. En lånegaranti på 7,7 millioner kroner fra Statens filmproduksjonsutvalgt utløste produksjonen som kostet 8,5 millioner. Den åpnet ved Den Nordiske Filmfestivalen i Kristiansand den 28. mars 1990 og ved kinoen dagen etter. Assisterende klipper var Michael Lesczylovski og noen mente da også at filmen lignet på Andrej Tarkovskijs filmer. Filmen ble nominert til Amandaprisen 1990 og innstilt til den europeiske Felix-prisen.

Mottakelse

I Norge spilte filmen inn 300 000 kroner og grunnet den lave interesse ble filmen kjøpt av René Bjerkes filmselskap og relansert i Oslo og Stockholm den 8. november 1990. Svenske anmeldere gjentok at dette var en road movie og trakk sammenligninger med Theo Angelopoulos. I desember 1991 ble den lansert i Belgia og i Paris.
Knut Johansen Lillevand

Biografi

Da krigen kom til Norge, var Knut Johansen, som han kalte seg helt til sist på 1990-tallet, da han tok familienavnet Lillevand for å unngå navneforvekslinger, student ved Universitetet i Oslo. Han ble i 1944 arrestert av tyskerne, men unngikk deportasjon og flyktet til Sverige, hvor han ble med i de norske styrkene. Etter krigen fullførte han studiene, var lærer i USA et år og statsstipendiat i Frankrike. Da han kom hjem til Norge, begynte han som konsulent i Gyldendal Norsk Forlag.
I 1949 begynte han i NRK. Hans første plassering der var i Kortbølgen, hvor han formidlet nyheter på norsk og engelsk. Men han var også med i andre programmer, blant annet som dommer i Rolf Kirkvågs program Vi bare spør. Han dekket også store begivenheter som reporter for radioen, blant annet kroningen av dronning Elizabeth II og begravelsen til kong Haakon 7.

Radioteatret

I 1958 kom han til Radioteatret, og her ble han værende til han gikk av for aldersgrensen i 1990. I 1974 flyttet han til Bergen. Der fant han seg godt til rette og ledet den lokale produksjonen av hørespill i tillegg til sine andre gjøremål for avdelingen. På den tiden laget man 10-15 hørespillproduksjoner i Bergen.
I utgangspunktet formidlet Radioteatret, som ble etablert i 1926, scenedramatikk for radio. Slik var det Norges første riksteater. Men på 1950-tallet, da Hans Heiberg var leder, ble hørespill skrevet for radio en viktig del av repertoaret. Da Knut Johansen Lillevand kom til Radioteatret i 1958, ble han snart aktiv i å lete etter tekster som skulle utvikle hørespillets muligheter. Etter hvert skaffet han seg et stort nettverk av kontakter i andre lands radioteatre. Blant annet satte han opp hørespill av den japanske forfatteren Yukio Mishima.
Knut Johansen Lillevand var både dramaturg, regissør og oversetter, men var nok for publikum mest kjent som oversetter. Han oversatte den populære serien I trifidenes dager av John Wyndham, stykker av Andre Gide og Jean Anoullh, De elendige, Jane Eyre og To byer som hørespill. Han regisserte rundt 50 hørespill, blant andre Goethes Faust, Kardinalen av Bridget Boland og stykker av Friedrich Dürrenmatt, Alfred de Musset, Marguerite Duras, Franz Xaver Kroetz, Albert Camus, Inger Hagerup og Johan Borgen.
I en årrekke representerte han NRK på dramamøtene til Den europeiske kringkastingsunion. Han fikk NRK med i den internasjonale festivalen Prix Italia. Sammen med Richard Imison fra BBC fikk han satt i gang en internasjonal bestillingsgruppe for hørespillmanus, noe som fikk Tom Stoppard, Günter Grass og Edward Albee til å skrive for radio.
Sotra Sportsklubb

Straume Idrettspark

Straume Idrettspark består i dag av to krøllgress og en kunstgressbane, én sandvolleyballbane, én sandhåndball/-fotballbane, streetbasketbaner og turløyper med lys. Flerbrukshallen Sotra Arena ble åpnet i 2013, i 2014 åpnet en overbygd fotballbane som rommer en full 11'er-bane.

Idrettslaget Øygard

Idrettslaget Øygard var et idrettslag fra kommunen Fjell på Sotra like utenfor Bergen. Klubben ble stiftet 7. juni 1945 i Knarrevik, og ikke lenge etter hadde idrettslaget 40 medlemmer.
I 2009 slo Foldnes Idrettslag, Brattholmen Idrettslag og Øygard seg sammen til én klubb, Sotra Sportsklubb.
Før sammenslåingen med Sotra Sportsklubb spilte A-laget i fotball i 3. divisjon og spilte hjemmekampene sine på Straume idrettspark. Øygard hadde helblå hjemmedrakter og helhvite bortedrakter. 
Den 13. juni 2007 spilte Øygard mot Brann i cupens andre runde i Straume idrettspark. Brann vant kampen 5-0.
Øygard blir ofte kalt for Øygarden i mediene og av andre personer som ikke kjenner til laget. Mange tror også derfor at laget er fra Øygarden kommune, som er Fjells nabokommune i nord.
Rosenborgs tidligere hovedtrener Knut Tørum har en gang spilt for Øygard da han var ung.

Håndball

Klubbens håndballag for kvinner spiller i 2. divisjon sesongen 2013/14
Tre dikgosi-monumentet

Tre dikgosi-monumentet er en bronseskulptur i det sentrale forretningsdistriktet i Botswanas hovedstad Gaborone. Den består av tre statuer av dikgosi (høvdinger): Khama III av Bamangwato, Sebele I av Bakoena, og Bathoen I av Bangwaketse. Satuene er 5,4 meter høye. Skulpturen ble avduka 29. september 2005. Den er landets mest besøkte turistattraksjon.
Ljudmyla Pavlenko

Idrettskarriere

Pavlenko deltok ved Paralympiske vinterleker 2006 i Torino. I skiskyting fikk hun sølv på 10 km sitteski, og bronse på 7,5 km. Hun deltok også i langrenn, der hun fikk bronse på 2,5 km og på stafetten, der hun gikk sammen med Yuliya Batenkova og Olena Iurkovska. Hun kom på 4.-plass på 10 km og 5 km. 
Hun fikk to bronsemedaljer ved VM i langrenn og skiskyting for funksjonshemmede 2009 i Vuokatti i Finland. Hun kom også på 3.-plass ved World Cup sammenlagt denne sesongen.
Ved Paralympiske vinterleker 2010 i Vancouver fikk hun én medalje; bronse på jaktstarten i skiskyting. Hun kom på 4.-plass på 10 km skiskyting, og i langrenn kom hun på 4.-plass på 1 km sprint, 7.-plass på 10 km og 5.-plass på 5 km. 
Hun vant 12 km langrenn ved Paralympiske vinterleker 2014 i Sotsji i Russland, og fikk også bronse på 10 km skiskyting. På 6 km skiskyting kom hun på 6.-plass.
Svingbro

Svingbro er en bro som svinges av den midterste pillaren. Broen svinges når et stort skip skal passere.
Kortbaneløp på skøyter under Asiatiske vinterleker 2007

Kortbaneløp på skøyter under Asialekene 2007. Kortbaneløp på skøyter var en av flere sporter under de sjette Asiatiske vinterleker som ble arrangert i Changchun i Kina. Det var åtte øvelser, tre individuelle og en stafett for menn og detsamme for kvinner. Konkurransene ble avviklet i perioden 29. til 31. januar 2007. Sør-Korea ble beste nasjon med fire gullmedaljer foran Kina som også vant fire gull.
Dangyang

Dangyang (kinesisk: 当阳; pinyin: Dāngyáng) er et byfylke i byprefekturet Yichang i provinsen Hubei i Folkerepublikken Kina.
Befolkningen var på 494 566 innbyggere i 1999.
The Death of Little Ibsen

The Death Of Little Ibsen er et skuespill av dukketeaterkompaniet Wakka Wakka Productions.
Stykket tar utgangspunkt i Henrik Ibsens liv.
Det ble fremført første gang i mai 2006 ved Sanford Meisner Theater i New York. Dukkene ble skapt av Kirjan Waage, som er en av Wakka Wakkas grunnleggere. The Death of Little Ibsen startet høstforestillingene på Ibsenfestivalen 2006 på Nasjonalteatret i Oslo. 2. og 3. februar 2007 ble stykket fremført som første forestilling på Bowdoin Colleges Ibsenfest.
Stykket er en svart komedie som tar for seg Ibsens biografi. Historien om dikterens liv fortelles med humor og alvor, fantasi og historikk om hverandre. Det mottok gode kritikker i The New York Times og Variety.